

VLADA REPUBLIKE HRVATSKE

Zagreb, 14. svibnja 2020.

**PREDLAGATELJ:** Ministarstvo zaštite okoliša i energetike

**PREDMET:** Prijedlog uredbe o izmjeni Uredbe o gospodarenju otpadnim baterijama i akumulatorima

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**MINISTARSTVO ZAŠTITE OKOLIŠA I ENERGETIKE**

**PRIJEDLOG**

 **UREDBE o izmjeni Uredbe o gospodarenju otpadnim baterijama i akumulatorima**

**Zagreb, svibanj 2020.**

Na temelju članka 53. stavka 4. Zakona o održivom gospodarenju otpadom (Narodne novine, broj 94/2013, 73/2017, 14/2019 i 98/2019), Vlada Republike Hrvatske je na sjednici održanoj …………… 2020. godine donijela

**UREDBU**

**o izmjeni Uredbe o gospodarenju otpadnim baterijama i akumulatorima**

Članak 1.

U Uredbi o gospodarenju otpadnim baterijama i akumulatorima (Narodne novine, broj 105/15) članak 5. mijenja se i glasi:

„Do završetka javnog poziva za odabir najprihvatljivijeg programa za obavljanje usluge sakupljanja otpadnih prijenosnih baterija i akumulatora sukladno Zakonu i donošenja odluke iz članka 4. stavka 4. ove Uredbe jedinična naknada iznosi 7,90 kuna po kilogramu prijenosnih baterija i akumulatora.“.

Članak 2.

 Ova Uredba stupa na snagu prvoga dana od dana objave u Narodnim novinama.

KLASA:

URBROJ:

Zagreb

 PREDSJEDNIK

 mr. sc. Andrej Plenković

**O B R A Z L O Ž E N J E**

Uredba o gospodarenju otpadnim baterijama i akumulatorima **donesena** je na temelju članka 53. stavka 4. Zakona o održivom gospodarenju otpadom (»Narodne novine«, broj 94/2013), **objavljena je u** Narodnim novinama, broj [105/15](http://narodne-novine.nn.hr/clanci/sluzbeni/2015_04_40_829.html) i primjenjuje se od 10. listopada 2015. godine.

Izradi izmjene Uredbe gospodarenju otpadnim baterijama i akumulatorima **pristupilo se radi usklađenja s** Akcijskim planom za smanjenje neporeznih i parafiskalnih davanja u 2020. godini, koji je dio paketa Vlade Republike Hrvatske kojim se žele unaprijediti uvjeti za poslovanje u Hrvatskoj.

Predlaže se žurno donošenje predmetne Uredbe te stupanje na snagu prvoga dana od dana objave u Narodnim novinama, kako bi smanjenje neporeznih i parafiskalnih davanja što brže bio provedeno, odnosno kako bi se u najkraćem mogućem roku financijski rasteretili poduzetnici, a što je osobito važno zbog izvanrednih okolnosti uzrokovanih epidemijom bolesti COVID-19.

Donošenjem ove Uredbe uređuje se iznos naknade za gospodarenje otpadnim baterijama i akumulatorima.

Smanjuje se iznos naknade za gospodarenje s otpadnim baterijama i akumulatorima, koju Fondu za zaštitu okoliša i energetsku učinkovitost plaćaju proizvođači koji prijenosne baterije i akumulatore stavljaju na tržište na području Republike Hrvatske, neovisno o načinu prodaje odnosno prilikom proizvodnje i/ili uvoza za vlastite potrebe ili za potrebe drugog, a u svrhu pokrivanja troškova sustava sakupljanja i obrade otpadnih prijenosnih baterija i akumulatora od naknade propisane Uredbom o gospodarenju otpadnim baterijama i akumulatorima (Narodne novine, broj [105/15](http://narodne-novine.nn.hr/clanci/sluzbeni/2015_04_40_829.html)) koja se primjenjuje od 10. listopada 2015. godine.

Naknada se smanjuje za 6% odnosno naknada se smanjuje sa 8,40 kn/kg na 7,90 kn/kg prijenosnih baterija i akumulatora stavljenih na tržište na području Republike Hrvatske .